AGE โชว์ผลงาน “ออลไทม์ไฮ” ปี 64 กำไรพุ่ง 158% แตะ 638 ลบ. เคาะปันผล “หุ้น-เงินสด”
AGE ประกาศงบปี 64 ทุบสถิติสูงสุดใหม่ กำไรสุทธิ 638 ลบ. เพิ่มขึ้น 158% เคาะปันผลหุ้น-เงินสด XD 14 มี.ค.นี้ ตั้งเป้ารายได้รวมปี 65 แตะ 1.5 หมื่นลบ. - ยอดขายถ่านหิน 6.5 ล้านตัน
AGE ประกาศงบปี 64 ทุบสถิติสูงสุดใหม่ กำไรสุทธิ 638 ลบ. เพิ่มขึ้น 158% เคาะปันผลหุ้น-เงินสด XD 14 มี.ค.นี้ ตั้งเป้ารายได้รวมปี 65 แตะ 1.5 หมื่นลบ. - ยอดขายถ่านหิน 6.5 ล้านตัน
22 ก.พ. 2565

นายพนม ควรสถาพร ประธานกรรมการบริหาร บริษัท เอเชีย กรีน เอนเนอจี จำกัด (มหาชน) หรือ AGE เปิดเผยถึงภาพรวมผลการดำเนินงานปี 2564 ว่า สำหรับปีที่ผ่านมาถือว่าเป็นปีที่บริษัทมีความโดดเด่นและมีอัตราการเติบโตเพิ่มขึ้นอย่างต่อเนื่อง เป็นผลมาจากการขยายยอดขายถ่านหินทั้งในประเทศ และต่างประเทศเพิ่มขึ้น และรายได้ให้บริการโลจิสติกส์ฯ ที่ปรับตัวเพิ่มขึ้น
ประกอบกับการที่บริษัทเป็นผู้ประกอบการจัดหา และจัดจำหน่ายถ่านหิน สำหรับโรงงานอุตสาหกรรมทั้งในและต่างประเทศ ที่มีความพร้อมทั้งด้านการบริหารต้นทุนอย่างมีประสิทธิภาพ รวมทั้งมีระบบโลจิสติสก์ที่ครบวงจร ทำให้มีการเติบโตอย่างต่อเนื่อง ถึงแม้ว่าราคาถ่านหินโลกช่วงปีที่ผ่านมามีความผันผวนค่อนข้างสูง
โดยในปี 2564 มีรายได้รวมจากธุรกิจถ่านหิน และธุรกิจการให้บริการโลจิสติกส์ฯ 12,883.6 ล้านบาท เติบโตร้อยละ 63.1% และกำไรสุทธิอยู่ที่ 638 ล้านบาท เติบโตร้อยละ 157.6% เมื่อเทียบกับ 2563 ซึ่งผลการดำเนินงานในรอบปีที่ผ่านมาถือว่าเป็นการทำสถิติสูงสุดใหม่นับตั้งแต่ก่อตั้งบริษัทฯ
ทั้งนี้ อัตราการเติบโตดังกล่าวแบ่งเป็นสัดส่วนรายได้ธุรกิจถ่านหิน 12,413.7 ล้านบาท เติบโตร้อยละ 64.4% เมื่อเทียบกับปีที่ผ่านมา ซึ่งบริษัทฯ มียอดขายถ่านหินในต่างประเทศอยู่ที่ 0.3 ล้านตัน ลดลง 48.61% เมื่อเทียบกับปี 2563 และปริมาณยอดขายถ่านหินในประเทศ อยู่ระดับ 4.8 ล้านตัน เพิ่มขึ้น 27% เมื่อเทียบกับปี 2563 ส่งผลให้ ณ สิ้นปี 2564 บริษัทฯมีปริมาณยอดขายถ่านหินรวมอยู่ที่ 5.1 ล้านตัน เพิ่มขึ้น 15.8% เมื่อเทียบกับปี 2563 นับว่าเป็นสถิติยอดขายสูงสุดเป็นประวัติการณ์
ขณะที่รายได้จากธุรกิจให้บริการโลจิสติกส์ฯมีการขยายตัวอย่างโดดเด่นมาก โดยในปี 2564 มีรายได้จากธุรกิจโลจิสติกส์ 2,002 ล้านบาท  เติบโตร้อยละ 40% เมื่อเทียบกับ 2563 โดยแบ่งเป็นรายได้จากการให้บริการกับกลุ่มบริษัทในเครือ AGE จำนวน 1,532  ล้านบาท และรายได้จากให้บริการกับกลุ่มลูกค้าภายนอก 470 ล้านบาท ซึ่งแบ่งเป็นสัดส่วยรายได้การให้บริการบริษัทในเครือที่ 76.5% และให้บริการกลุ่มลูกค้าภายนอกที่ 23.5%
ทั้งนี้ ที่ประชุมคณะกรรมการ (บอร์ด) มีมติอนุมัติการจ่ายเงินปันผล แบ่งเป็นการจ่ายจากหุ้นปันผลในอัตรา 8 หุ้นเดิม ต่อ 1 หุ้นปันผล หรือคิดเป็นอัตราการจ่ายหุ้นปันผลในอัตราหุ้นละ 0.0625 บาท และจ่ายปันผลเป็นเงินสดในอัตรา 0.2070 บาทต่อหุ้น ส่งผลให้มีอัตราการจ่ายปันผลรวม 0.2695 บาท/หุ้น โดยกำหนดขึ้นเครื่องหมาย XD ในวันที่ 14 มีนาคม และเตรียมจ่ายเงินปันผลแก่ผู้ถือหุ้นภายในวันที่ 17 พฤษภาคม ซึ่งถือเป็นการตอกย้ำศักยภาพทางการเงินของบริษัทฯที่แข็งแกร่ง
ประธานกรรมการบริหาร AGE กล่าวเพิ่มเติมถึงภาพรวมอุตสาหกรรมถ่านหินในปี 2565 ว่า ปัจจุบันมีสัญญาณความต้องการใช้ถ่านหินทั้งในประเทศ และต่างประเทศ ยังมีต่อเนื่อง เพราะถ่านหินถือเป็นเชื้อเพลิงที่มีต้นทุนที่ต่ำ เมื่อเทียบกับต้นทุนเชื้อเพลิงจากชนิดอื่นๆ บริษัทคาดการณ์ว่าการใช้เชื้อเพลิงถ่านหินในกลุ่มโรงงานอุตสาหกรรมในประเทศไทย ยังมีปริมาณที่คงที่ในอีก 5 ปีข้างหน้า
สำหรับแนวโน้มการเติบโตของ AGE ในปี 2565 นั้น บริษัทฯ ยังมุ่งเน้นการขยายตลาดธุรกิจถ่านหินทั้งในประเทศ และต่างประเทศ รวมทั้งการขยายธุรกิจด้านโลจิสติกส์ ขนส่งทางน้ำ-ทางบก-ท่าเรือ-คลังสินค้า โดยขยายการให้บริการขนส่งสินค้าอุตสาหกรรมเพิ่มขึ้น และได้มีการเซ็นสัญญาการให้บริการขนส่งสินค้าล่วงหน้า จำนวน 3 ล้านตันในเวลา 3 ปี ส่งผลให้บริษัทฯ ตั้งเป้าหมายการเติบโตของรายได้ในปี 2565 ที่ระดับ 15,000 ล้านบาท และตั้งเป้าปริมาณยอดขายถ่านหิน 6.5 ล้านตัน